地名: 高山 (全羅道, 縣（監）)
年: 1618.0

○經略咨爲興師討逆事: "案査先爲奴酋犯順, 奉天征勦, 移咨貴國, 挑選精兵一萬, 在王之境上, 臨時拒勦, 至今尙未咨復。 本部院再三籌劃, 此項兵馬, 俟師興之日, 與遼鎭兵馬, 會合進征, 奴酋勢必不支, 應向沿江北遁。 有如罪人不得, 雖空其巢穴, 猶爲他日之患。 莫若令貴國, 再選精銳兵馬數千, 渡江西至高山里、滿浦二處, 約離昌州一二百里許, 相機埋伏, 一面差人, 潛踪遠哨, 遇賊逃竄, 我兵突擊, 必然擒斬, 此兵家多算之勝者也。 今宜仍令總兵官金應瑞, 於江西一帶, 踏看某處可以屯兵設伏、某處可以進戰截殺, 凡有逆酋竄逸經路, 逐一備査, 約確繪圖開送, 以便計義攻取。 入秋及冬, 水潦無虞, 師期非遠, 合行咨催, 爲此合咨。 貴國煩爲査照, 咨文內事理, 除前項預選兵馬一萬外, 再選精兵五六千, 或三四千, 渡江設伏, 相機邀擊, 其有未盡事宜, 應商確者, 作速咨覆施行。" (啓下備邊司。)
            

○陳奏使朴鼎吉狀啓: "本月初十日夕, 經略招表廷老、張禮忠、朴仁厚及朴仁祥、宋業男, 進於階上, 經略出立楹外曰: ‘俺詳見咨文, 雖曰馳報賊情, 而大意專在於不肯調兵, 朝廷若見此奏, 多有不好事。 一則撓亂兵機, 致懈軍情, 二則沿路驛遞, 搬運器械, 軍兵絡繹, 陪臣以無益之事, 往來不便, 三則奏聞之中, 都是混話, 一達朝廷, 議論蜂起, 科參必重, 且鴻臚寺, 亦不收接奏達。 加以前日訛言, 流入京師, 此奏一上, 在此諸臣, 亦不得不一時參奏, 非徒無益, 反甚有害。 俺之不爲入送此奏者, 實保護爾國之意也。’ 仍出遼東都司處憲票, 親執而示之, 大槪使遼東都司, 還送臣等之行, 仍將此意, 轉咨本國者也。 又出隨身皇勅, 以手披展, 指示‘聯絡北關, 鼓舞朝鮮’八字曰: ‘北關助兵一萬, 宰賽助以駱駝、戰馬, 西虜則願出助兵, 而俺猶不受也。 勅書內, 有此鼓舞朝鮮四字, 而鼓而不動, 舞而不起, 奈何? 朝廷若見此奏, 則倂參俺不得鼓舞之罪也。’ 又出本國咨文, 親執讀至‘勅下該部, 商量事情’等語, 曰: ‘此非不肯助兵之意乎? 若不肯則當明白言之, 何其含糊如是耶? 助兵與不助兵間, 明白回咨, 可也。 陪臣明日, 可自此回去’云云。 辭色俱厲, 廷老等答曰: ‘卽今兵柄, 專在老爺, 此奏雖上, 商量處分, 亦在老爺。 願老爺, 特令陪臣進京, 毋使國書, 棄於中道。’ 經略曰: ‘儞等勿爲胡說。 俺自處置, 儞等可卽回去。’ 廷老更稟曰: ‘虜書所說, 極其兇悖, 小邦理宜具奏, 陪臣決不可中道而還。’ 經略輒怒罵曰: ‘陪臣雖在不回, 非俺所知也。 且有訛言, 爾國南結倭奴, 北連奴酋云。 俺爲爾國解說, 而今者又爲此奏, 則必有以此執言者, 今我所爲, 於儞國, 甚好甚好’云云。 十一日早朝, 臣等詣經略衙門, 入行見官禮, 經略曰: ‘陪臣有何說?’ 臣令表廷老等, 答曰: ‘昨日通官等, 以老爺之言, 傳說於卑職, 實是老爺曲護小邦之意也。 第奴酋逆天之後, 致書小邦邊上, 語極兇悖, 不得不奏達皇上, 陪臣齎擎國書而來, 決不可中途而還。 願老爺商量此間事情, 容令卑職, 得達京裏, 投進寡君奏疏。’ 經略曰: ‘俺昨日, 詳細說與通官, 天朝與儞國不同, 一言已出, 不可更改, 陪臣更勿出此語。 此奏到京裏, 則必有不好事。 俺非薄於儞國而然, 爲儞國, 十分周旋者也。 且邊將報稱, 奴酋部中, 有朝鮮營三千兵云。 故中朝, 以此不無疑惑之端, 陪臣知之乎?’ 臣等因告曰: ‘昨日老爺分付通官時, 語及訛言一節, 卑職聞來, 不勝痛愕。 將欲暴白, 今承分付, 此亦小邦, 曾所未聞者, 不勝驚駭之至。’ 經略揮手止之曰: ‘訛言已知虛妄, 不須提起。 朝鮮營三千兵云者, 不過以零瑣被虜之人, 作一隊兵, 有如天朝被虜人, 分隊作兵者也。 陪臣不須怪訝。’ 臣等更以不可中止之意, 縷縷陳稟, 則曰: ‘一言已出, 決不可更改’云。 如是者再三, 又曰: ‘儞國以虜情緊急爲奏, 則至今不爲調兵, 可乎?’ 臣等答曰: ‘小邦兵力孤弱, 已令諸路將領, 分調七千兵, 豈有至今不爲調兵之理乎?’ 經略曰: ‘然則臨時調聚一處, 可也。 但兵務精强, 整搠一萬選兵, 分防各處, 待俺臨時指揮。’ 廷老等答曰: ‘小邦之兵, 與天朝不同, 兵農混籍, 雖調七千之數, 決不得精壯。 以平安之兵, 何能備萬? 此則老爺之所嘗洞燭, 而小邦之非所隱諱者也。’ 經略微哂曰: ‘儞國之兵, 雖不能滿萬, 宜聲言萬數矣。’ 仍取通報一冊, 自以朱筆點, 出示臣等, 乃劉綎所上一本也。 其朱點處則曰: ‘皇上使經略楊鎬, 聯絡北關, 鼓舞朝鮮, 一以示羈縻, 一以爲聲援, 而堂堂天朝兵力, 豈可恃此?’ 云云。 瞥眼所見, 未詳首末, 而大略如此。 臣等欲覓得謄書, 而其後經略, 祕而不出。 經略仍曰: ‘凡干征虜之事, 俺實獨當, 便宜行事。 儞國凡有所言, 明白咨報, 不須含糊, 儞國則反以天兵, 隨急隨救, 何至過怯? 陪臣不敢中止之語, 俺豈不諒? 今日事勢, 大有所未妥, 故不得入送。 俺意已決, 切勿更言。 俺見咨文及陪臣呈文, 儞國事情, 槪已知矣。 寬奠、鎭江等處, 添兵聲援一款, 俺早已區處, 勿以爲慮, 可也。 俺於今夕, 發送回咨, 陪臣可卽回去, 備傳俺爲儞國保護之意也。’ 臣等仍曰: ‘老爺一言, 天下所共聞。 今此回咨, 係小邦輕重存亡。’ 經略曰: ‘曉得。’ 臣等行辭退, 禮而晩牌出給回咨。 臣等十二日早朝, 親詣衙門, 以許令前進事, 又爲呈文, 則旗鼓官曰: ‘老爺之意已定, 今又呈文, 則必激老爺之怒, 開門前, 吾當從容呈進’云, 少頃, 出來言: ‘老爺見呈文, 答曰: 「俺意已具於咨文中, 更無所答。 呈意則知道」云云’開門後, 入于庭內, 令表廷老等告曰: ‘小邦情事, 老爺曲察保護, 不勝感激。 前頭小邦之事, 專靠老爺恩德。’ 經略答曰: ‘不須多說。’ 臣等行辭禮。 臣等退來時, 經略又謂廷老、禮忠等曰: ‘議論多則成功少, 此語說與陪臣, 則陪臣必知之’云。 大槪兩日相見時, 辭色溫和, 問答丁寧, 雖不明言, 顯有微意, 前後譯官處所言之事, 皆欲使譯官知其意而已。 不欲形諸文字, 與臣等問答之際, 平安道賊路要害處, 分防已調之兵一款, 已爲快許。 又令只調平安道軍兵。 且曰: ‘雖不滿萬, 聲言一萬’云, 其意可知。 至於回咨中亦云: ‘某處團鍊, 某處設伏’, 此是許令分防之意。 而末端聽調進勦之語, 與問答時臨時聽候等語, 蓋是當此軍兵徵發之際, 不欲使曲循咨請, 撓改軍令之擧, 播諸聽聞, 以防軍機之意也。 經略出示皇勅中鼓舞之語, 自言鼓之不動, 舞之不起, 科官必倂參我, 此處諸臣, 亦不得不參奏等語, 極其峻絶, 不欲入送此奏之意也。 已爲牢定, 百般周旋, 萬無可回之路。 經略之意, 必以爲調用與否, 在於我手, 自當便宜區處, 而此奏入京, 則惹起許多參論, 到此之後, 雖欲爲該國善處, 不可得矣, 故如是堅執矣。 設使臣等, 得達京裏, 經略以兵部官, 專主征奴一事, 近來密報, 與兵部日夜相通, 兵部覆題之時, 經略必以直奏爲怒, 使之防覆, 設使臣等周旋於兵部, 使之覆題, 經略將一邊參奏, 使調用我兵之權, 必出於其手, 此則經略反覆言說之際, 已發而無隱者也。 今若一向違忤其意, 則已許之事, 不無反爲生梗之患。 臣等妄料, 經略旣令已調之兵, 分防要害, 時無調聚軍前之意, 及此時, 急送謝貼, 更致款意, 仍以平安已調之兵, 依分付, 分守滿浦、高山里以下沿邊諸鎭, 把截防守之意, 回咨于經略, 則經略以朝鮮境上把守之軍, 自家鼓舞指揮中事。 而實則只以我國應守之軍, 不離信地, 預防奴賊而已, 揆諸應變, 恐爲便當。 日後餘地, 亦將有辭, 敢以目前所見, 僭越陳達。 臣等奉命朝京, 被經略阻回, 旣不得前進, 又不敢遽還, 欲留此處, 以待朝廷分付, 而經略招遼東伴送官, 出給憲票, 使之趁速帶回, 伴送催促甚急, 勢難留待。 將向遼東, 遼東都司亦以憲票, 催促出送, 則又不得留在遼東, 不得已出往我境, 祗候下諭。 臣等奉使無狀, 未達君命, 蹙蹙遑遑, 罔知所爲。 不勝惶恐待罪(之至。" 啓下備邊司。)
            

○經略楊爲興師討逆事: "照得奴酋犯順, 奉旨征勦, 而經略移咨朝鮮國王, 整搠軍馬一萬, 在彼境上, 預爲設備, 聽調臨時, 一面選精兵數千, 過江至高山里、滿浦二處, 相機埋伏, 以防賊遁。 蓋非特滅奴酋, 實爲安朝鮮也。 該國, 今尙未咨覆, 止據陪臣遊辭開報, 南海防倭, 西北備虜, 難調各鎭原操之軍, 簽撥內地編案之卒。 不曰‘建賊見蹙, 隳突可虞’, 則曰‘我國力分, 勢孤爲慮’, 皆是陰語, 全無決詞, 不惟不見勤王之義, 且亦不見謀國之忠, 豈遽忘昔年, 從雲南川陜幾萬里之外, 徵兵轉餉三四年, 以援東國之急乎? 且遼、薊一帶, 徵兵馬、運糧草、搬器械, 日夜如織, 驛遞不堪。 卽經過節使, 多皆淹滯難行。 又該國, 頃已前後回咨, 奏入京, 皆已具陳夷事。 今奏內情形, 無加於前, 更毫無整兵助順之詞, 不免大失中外之望。 本部院經略、軍務, 奉有專勅, 便宜行事, 更有鼓舞朝鮮, 今該國委靡如此, 將該國陪臣吏曹參判朴鼎吉等, 阻回外牌, 仰本官照牌事理, 卽便移文朝鮮國王, 査照前咨, 作速選將整兵, 仍聽候合兵, 進勦奴酋, 以收蕩平。 至於寬奠、鳳凰城等處, 自有大兵聲援, 豈待該國遠慮? 凡有陪臣, 過江留住在彼, 先將所齎本章或咨文, 差人呈送, 本院査閱, 定奪施行, 仍將發送文, 移抄錄査考, 毋得違錯未便。"